b'\n_START_ARTICLE_\nNaujoji s\xc4\x85junga\n_START_SECTION_\nIstorija\n_START_PARAGRAPH_\n1998\xc2\xa0m. baland\xc5\xbeio 25 d. \xc4\xafvyko steigiamasis Naujosios s\xc4\x85jungos (socialliberal\xc5\xb3) suva\xc5\xbeiavimas. Buvo patvirtinti partijos \xc4\xafstatai, priimta programa, i\xc5\xa1rinkta taryba, partijos pirmininku i\xc5\xa1rinktas Art\xc5\xabras Paulauskas._NEWLINE_2000\xc2\xa0m. kovo 19 d. Naujoji s\xc4\x85junga (socialliberalai) pirm\xc4\x85kart dalyvavo savivaldybi\xc5\xb3 rinkimuose. 2000\xc2\xa0m. vasar\xc4\x85 Naujoji s\xc4\x85junga (socialliberalai), kartu su Lietuvos liberal\xc5\xb3 s\xc4\x85junga, Lietuvos centro s\xc4\x85junga, Lietuvos moderni\xc5\xb3j\xc5\xb3 krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85junga sudar\xc4\x97 Naujosios politikos koalicij\xc4\x85. 2000\xc2\xa0m. spalio 8 d. vykusiuose rinkimuose \xc4\xaf Seim\xc4\x85 Naujoji s\xc4\x85junga (socialliberalai) daugiamandat\xc4\x97se apygardose buvo antra, o partijos pirmininkas A. Paulauskas i\xc5\xa1rinktas Seimo pirmininku._NEWLINE_Naujosios politikos koalicija i\xc5\xa1silaik\xc4\x97 iki 2001 m. bir\xc5\xbeelio m\xc4\x97n., kai Naujoji s\xc4\x85junga (socialliberalai) nusprend\xc4\x97 sudaryti koalicij\xc4\x85 su Lietuvos socialdemokrat\xc5\xb3 partija._NEWLINE_2001\xc2\xa0m. lapkri\xc4\x8dio 9\xc2\xa0\xe2\x80\x93 lapkri\xc4\x8dio 11 d. Kopenhagoje Naujoji s\xc4\x85junga (socialliberalai) priimta Liberal\xc5\xb3 internacionalo nare steb\xc4\x97toja. 2001\xc2\xa0m. gruod\xc5\xbeio 7 d. Briuselyje Naujoji s\xc4\x85junga (socialliberalai) priimta tikr\xc4\x85ja Europos liberal\xc5\xb3, demokrat\xc5\xb3 ir reform\xc5\xb3 partijos nare._NEWLINE_2002\xc2\xa0m. gruod\xc5\xbeio m\xc4\x97n. savivaldybi\xc5\xb3 taryb\xc5\xb3 rinkimuose Naujoji s\xc4\x85junga (socialliberalai) laim\xc4\x97jo 138 mandatus 52 savivaldyb\xc4\x97se._NEWLINE_2004\xc2\xa0m. spalio 19 d. Naujoji s\xc4\x85junga (socialliberalai) koalicijoje su Lietuvos socialdemokrat\xc5\xb3 partija dalyvavo Seimo rinkimuose. Per Seimo rinkimus Naujoji s\xc4\x85junga (socialliberalai) gavo 11 mandat\xc5\xb3._NEWLINE_2006\xc2\xa0m. baland\xc5\xbeio 11 d. Seimas atstatydino Art\xc5\xabr\xc4\x85 Paulausk\xc4\x85 i\xc5\xa1 Seimo pirmininko pareig\xc5\xb3. Slaptu balsavimu u\xc5\xbe jo atstatydinim\xc4\x85 balsavo 94 Seimo nariai. Naujoji s\xc4\x85junga (socialliberalai) pasitrauk\xc4\x97 i\xc5\xa1 valdan\xc4\x8diosios daugumos ir at\xc5\xa1auk\xc4\x97 i\xc5\xa1 post\xc5\xb3 Vyriausyb\xc4\x97je ir Seime savo atstovus._NEWLINE_2006 m. prie Naujosios s\xc4\x85jungos prisijung\xc4\x97 Lietuvos teisingumo partija. 2009 m. prie Naujosios s\xc4\x85jungos prisijung\xc4\x97 Lietuvos liaudies s\xc4\x85junga \xe2\x80\x9eU\xc5\xbe teising\xc4\x85 Lietuv\xc4\x85\xe2\x80\x9c ir Lietuvos gyvenimo logikos partija._NEWLINE_2010\xc2\xa0m. sausio 6 d. Naujoji s\xc4\x85junga inicijavo referendum\xc4\x85 \xe2\x80\x9eD\xc4\x97l tautos teis\xc4\x97s inicijuoti pirmalaikius Seimo rinkimus\xe2\x80\x9c. 2010\xc2\xa0m. bir\xc5\xbeelio 15 d. Siekiant LR pilie\xc4\x8diams suteikti daugiau galimybi\xc5\xb3 naudotis savo teis\xc4\x97mis ir valdyti savo \xc5\xa1al\xc4\xaf, Naujoji s\xc4\x85junga inicijavo dviej\xc5\xb3 \xc4\xafstatym\xc5\xb3 (LR Referendumo ir LR Pilie\xc4\x8di\xc5\xb3 \xc4\xafstatym\xc5\xb3 leidybos iniciatyvos) pakeitimus. 2010\xc2\xa0m. liepos 21 d. Naujoji s\xc4\x85junga i\xc5\xa1kovojo teis\xc4\x99 pilie\xc4\x8diams u\xc5\xbe \xc4\xafstatym\xc5\xb3 pakeitimus pasira\xc5\xa1yti internete._NEWLINE_2011\xc2\xa0m. liepos 9 d. Naujoji s\xc4\x85junga susijung\xc4\x97 su Darbo partija. A. Paulauskas tapo Darbo partijos lyderio Viktoro Uspaskich pavaduotoju.'